Kamu bisa jelasin ke aku soal Polis EVO 3 dalam bahasa melayu?

Polis EVO 3 merupakan filem aksi komedi Malaysia 2023 arahan Syafiq Yusof dengan skrip oleh Joel Soh, Kyle Goonting, Anwari Ashraf, Abhilash Chandra dan Bernice Low terbitan bersama Astro Shaw, Skop Productions, TGV Cinemas dan Blackflag. Selaku filem kesinambungan daripada Polis EVO 2 (2018) dan filem ketiga serta terakhir dalam trilogi Polis EVO, ia dibintangi oleh Shaheizy Sam dan Zizan Razak yang kembali menjayakan watak masing-masing dalam dua filem terdahulu dengan disertai oleh Sharnaaz Ahmad, Syafiq Kyle, Fauzi Nawawi dan Douglas Lim dengan Nora Danish dan Eyka Farhana membuat kemunculan semula. Ia mengisahkan tentang Inspektor Khai dan Inspektor Sani kembali dengan misi terbaru untuk menumpaskan bekas koperal serta teman rapat Khai, Reza (Sharnaaz Ahmad) yang menjadi ganas, dan kali ini pasukan mereka disertai oleh tiga pegawai polis yang memiliki kepakaran berbeza.

Penggambaran dijalankan dari November 2019 sehingga Januari 2020 di kawasan Kuala Lumpur, Terengganu dan Pulau Pinang. Setelah penundaan berikutan pandemik COVID-19, filem ini ditayangkan mulai 25 Mei 2023 di pawagam seluruh Malaysia. Setakat Jun 2023, filem ini memperoleh kutipan pecah panggung sebanyak RM50 juta, mengatasi dua filem terdahulunya, dan menjadi filem dengan kutipan tertinggi di Malaysia bagi tahun 2023. Gaya lakonan para pelakon serta babak aksi filem menerima ulasan positif daripada para pengkritik, sementara gaya plot keseluruhan filem juga menimbulkan kritikan oleh sesetengah daripada mereka.